সোমালীয় জলদস্যুদের হাতে আট মাস জিম্মি থাকার পর গত মঙ্গলবার মুক্তি পেলেন বাংলাদেশি নাবিক জাফর ইকবাল ও এ বি এম গিয়াস উদ্দিন আজম খান। জার্মান মালিকানাধীন  মারিডা মার্গারেট নামের জাহাজে দুই বাংলাদেশিসহ ২২ জন ক্রুকে একই সঙ্গে মুক্তি দেয় জলদস্যুরা।    মারিডা মার্গারেট জাহাজটি গত ৮ মে ভারত থেকে বেলজিয়ামে যাওয়ার পথে এডেন উপসাগর অতিক্রম করার সময় সোমালীয় জলদস্যুদের কবলে পড়ে। জাহাজটিতে রাসায়নিক পদার্থ বোঝাই ছিল।    মারিডা মার্গারেট জাহাজের বাংলাদেশি শিপিং এজেন্ট মেরিন সার্ভিসেস লিমিটেডের জানান, জলদস্যুরা জাহাজটিকে মুক্তি দেওয়ার পর নাবিকরা ওমানের সালালা বন্দরের দিকে রওনা হয়েছেন। সেখানে পৌছাঁতে তাঁদের আরো চার থেকে পাঁচ দিন সময় লাগবে। পরে ওমান থেকে বিমানে  করে বাংলাদেশে ফিরবেন দুই নাবিক।    নাবিক জাফর ইকবাল ও গিয়াস উদ্দিন আজম খানের মুক্তিপ্রাপ্তির খবর চট্টগ্রাম নগরীতে পৌছাঁলে এখানে বসবাসকারী ওই দুই নাবিকের স্বজনরা আনন্দে উচ্ছ্বসিত হয়ে ওঠেন। সাগরে গিয়ে ছেলের জীবন বিপন্ন হওয়ায় আর ছেলেকে অনিরাপদ সাগরে যেতে দেবেন না বলে পণ করেছেন গিয়াস উদ্দিন আজম খানের মা শিরিন আক্তার। প্রতিক্রিয়া জানাতে গিয়ে গিয়াস উদ্দিনের বাবা রাজধানী উন্নয়ন কর্তৃপক্ষের সহকারী পরিচালক আবুল বাশার গতকাল বুধবার কালের কণ্ঠকে বলেন, আর কাঁদতে চাই না। আট মাস ঠিকমতো খেতে পারিনি। ঘুমাতে  পারিনি। ছেলেকে ফিরে পেতে মাজারে মাজারে গিয়ে দোয়া চেয়েছি আন্তর্জাতিকভাবে জলদস্যু সমস্যার ফয়সালা চান গিয়াসের মা। গত রমজানে শেষবার কথা হয়েছিল মা-ছেলের।    জলদস্যুদের কবল থেকে নাবিক জাফর ইকবাল মুক্তি পাওয়ায় শুকরিয়া আদায় করেছেন তাঁর মা ফরিদা চৌধুরী। জাফর ইকবালের ছোট ভাই মেহেদী কাওসার জানান, জাফরের সঙ্গে ফোনে কথা হয়েছে তাঁদের। এখন জাহাজে কম্পানির পক্ষ থেকে গানম্যান নিয়োগ দেওয়া হয়েছে।    গিয়াস উদ্দিনের মা আরো জানান, বন্দি থাকা অবস্থায় গিয়াসের জাহাজের পাশেই ছিল ছিনতাই হওয়া বাংলাদেশি জাহাজ জাহান  মনি। ওই জাহাজের নাবিকদের সঙ্গে তাঁদের ফোনে কথা হতো বলেও ছেলে তাঁকে টেলিফোনে জানিয়েছেন।